# Die Schedelsche Weltchronik (deutsch):215

| 214 <<<Vorheriges Blatt | Die Schedelsche Weltchronik Blatt CCXV | Nächstes Blatt>>> 216 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXIV verso:

ALexander von ales ein vnwidertreiblicher vnnd fu$^e$rnemer lerer hat auch dise zeit mit seiner kunst vnd lere nit wenig erleu$^e$chtet. vnd auß seiner sinnreichigkeit auff des babsts Innocentii befelhe vnd gepote gar ein schrift reiche vnnd lo$^e$bliche summ in der heilligen schrift gesammelt. vnd sunst vil tapffers gu$^o$ts dings beschriben vnd das alt vnd new testament schier alles außgelegt. vnd da mit verdient das er ein prunn des lebens genant wirdt. Auß go$^e$ttlicher weißheit vnnd sundrer andacht vnd innigkeit die er zu der allerseligsten iunckfrawen Marie het empfieng er in den letsten tagen das klaid der bru$^e$eder sant Franciscen ordens. dann er verhieße wenn ymant in irem namen ettwas das mu$^o$glich wer an ine begeret so wo$^e$lt er das volziehen. Nw begegnet ime einer sant Franciscen bru$^e$eder mit eim sack dz almu$^o$sen durch die statt sammlende. der sprach zu Alexandro. So ir langzeit der werlt in großem ru$^o$m dient. vnnd vnßer orden keinen maister hat so bit ich euch vmb gottes vnd der iunckfrawen seiner muter liebe willen ir wo$^e$llet ewrer sele zu nutz vnd vnßerm orden zu eren vnßer klaid annemen. do antwurtet er. ich wil dir pald nachfolgen vnd tu$^o$n was du hast begert. also verließe er die werlt vnd gieng in den orden.
GVido bonatus ein sternseher was diser zeit in derselben kunst vnd practica also erfarn das ime darinn nichtz vnbekannt was[.]
MArtinus scotus cistercienser ordens großer lere vnd sunderlichs lebens ist diser zeit zu rom in großem weerde gewest vnd hat ein kurtz geschihtbuch gesammelt vnd das nach ime martinianam genant. Aber diss lob schreiben die prediger einem bischoff irs ordens Martinus genant zu[.]
ALexander de villa dei ein lerer der heilligen schrifft. sant Benedicten (ettlich sagen sant Franciscen) ordens hat diser zeit fu$^e$r die schu$^o$ler gar ein nu$^e$tzlichs buch geschriben vnd das in drey tayl getaylt. vnd faht sich also an Scribere clericulis etc.
VIncentius auß burgundia pu$^e$rtig ein gschihtbschreiber vnd maister der helligen schrift ein bruder prediger ordens hat diser zeit auch geleu$^e$chtet vnd vil vnzallich historien vnd sunnst von mancherlay materien vil treffenlichs lo$^e$blichs dings geschriben.
DIe Florentiner brachten sich nach absterben kayser Friderichs der sie so fast beku$^e$mmert het widerumb zu freyheit vnd fu$^e$erten die guelfos von demselben kayser vertriben wider haym vnnd richteten sich widerumb auff zu rechtem stand vnd wesen lo$^e$blichs regiments.
[Z]Wittracht vnd krieg entstunden diser zeit zwischen den venedigern vnd genuesern von eins closters wegen in asia. denselben beden stetten vnd dem gantzen cristenlichen stand zu großem schaden vnd beschwerde.
MIchael paleologus ein kriechischer man dem kriechischen kaiser theodoro mit freu$^e$ndschaft verwandt vertribe die gallier vnd venediger auß kriechenland vnnd er schlu$^o$g desselben kaisers zwen su$^e$n. die ime doch als eim vormund befolhen warn. vnd vnderstu$^o$nd sich des kaiserthumbs vnd regiret. xlv. iar. vnnd also endet sich das kaiserthumb der lateinischen vnd fiengen an die kriechen zeregiren vnd hielten das kriechisch kaiserthumb hundert.xcvi.iar bis nach der gepurt cristi tawsent.iiii$^c$.liiii.iar.
HEmricus der hostiensisch cardinal was in menschlichen vnd go$^e$ttlichen rechten diser zeit ein hohgelert man vnd darumb bey babst Alexandro hohgeachtet. vnd hat auff desselben babsts begern vil nu$^e$tzlichs gu$^o$ts dings. vnnd ein wunderwirdige summ in beden rechten geschriben.
ODofredus der ander ein hohgelert man werltlicher recht hat diser zeit auch vil lo$^e$blicher schriften in demselben rechten gemacht.
Aymo ein engellendischer ein general parfu$^o$ßer ordens ein hohgelert man der heilligen schrift hat zu der zeit der hieuor geschriben mann auch geplu$^e$et.

## CCXV recto:

THomas von aquin prediger ordens ein doctor. ein iunger des großen Alberti auß grafen geschlecht in der nachpawrschaft apulie vnd sicilie pu$^e$rtig ist zu den zeitten als die bewegnussen vnnd auffru$^o$r in dem ko$^e$nigreich Sicilie wandelper wesende ko$^e$nig Cunrat der schwab die statt Aquinum zersto$^e$ret durch seine edeln eltern die in derselben statt die o$^e$bersten waren vnd von dannen fluhen den bru$^e$edern des cassinensischen closters auffzeziehen befolhen worden. alda hat er sich auff die lernung vnd gaistlichkeit zebegeben angefengt vnd darnach auß laytung go$^e$tlicher gnaden. mit der er von kintheit auff begabt was sant Dominici orden angenomen. vnd ein fast gaistlich vnd volkomen leben bis an sein ende volbracht. vnd darinn zu solcher vbertreffenlichkeit schriftlicher kunst vnd weißheit glangt. nymant vber ine wesende gefunden wardt. dann er zohe gein Co$^e$lne vnd name also zu das er nach etlichen iaren zu parys die ersten statt der lere hielt. Daselbst hat er vier also treffenliche bu$^e$echer gemacht das er ein englischer lerer genant wardt. Als er darnach von babst Vrbano gein rom gefordert vnd ime hoher stand der wirdigkeit angepoten wardt. do verachtet er die hohen stend vnd ergabe sich gantzen auff lesen vnd beschreibung. vnd hat vil tapfferer lo$^e$blicher ding beschriben. vnd scho$^e$ne lawtere außlegung vnd erklerung nit allain der heilligen schrift. sunder auch natu$^e$rlicher kunst gemacht. zusambt dem das er auch in ru$^o$m der wunderwerck fast namhaftig gewest ist. Zu letst wardt er abermals gein rom gefordert in das concili gein Lyon durch Gregorium den zehenden fu$^e$rgenomen zeziehen. Als er aber zu dem cassinischen berg komen was do bigriffe ine ein kranckheit vnd starb nach der gepurt cristi tawsent.ii$^c$.lxxiiii. iar am sibenden tag des monats marcii heilligclich. Den darnach babst Johannes der xxii. von manigfeltiger wunderzaichen wegen in die zal der heilligen beichtiger vnd lerer hat wo$^e$llen schreiben zu Auion nach der gepurt vnßers haylands tawsent.iii$^c$.xx. vnd drey iar. das geschahe nach seinem außgang auß diser werlt im fu$^e$nftzigsten iar.
CArolus ko$^e$nig Ludwigs zu Franckreich bruder nach absterbem Mamfredi von babst Clemente ein ko$^e$nig Sicilie erklert hat. xvii. iar geregirt. vnd also vnlang darnach die ko$^e$nigreich Sicilie vnd apulie in seinen gewalt gebracht. Darnach zohe er pald mit allem heer gein Viterbium zum babst. Als er aber daselbst ho$^e$ret das Conradinus der iungling ko$^e$nig Cunrats des schwaben enicklein von den gebellinern wider die gwelfiner in welsche land gefordert worden wer do zohe er in ethruriam. daselbst beschahe ein großer streyt vnd Conradinus wardt gefangen vnd enthawbtet. Diser Carolus machet darnach mit den Pisanern frid vnd zohe mit inen in affricam seinem bruder ko$^e$nig Ludwigen zu hilf. aber nach dem er ine daselbst todt funde do machet er mit dem ko$^e$nig Cunici frid. mit geding das er ime vnd seinen nachkomen ewigclich alle iar einen zinss gebe.
DIe seckt oder irrglawb der gaislenden hat in welschem land vrsprung gehabt vnnd von dannen in teu$^e$tsche land vnd in galliam gekrochen. Dieselben gaiselten sich mit gekno$^e$pften vnd mit stacheln darein verfasten gaiseln. Darauß entstu$^o$nd vil irrung beym glawben vn den sacramenten[.] Die zu letst zum tail mit fewr vnnd schwert außgerewtet wardt.
DIe lerer der heilligen schrift sagen das diser zeit diss hernachgeschriben gebet von hohen lewten gelobt vnd von babst Clemente von ko$^e$nig Ludwigs des heilligen bete wegen mit dreyer iar ablass als offt man das spricht begabt worden. Gesegnet sey der su$^e$eß namen des herren Jhesu cristi vnd der gloriwirdigsten iunckfrawen Marie seiner mu$^o$ter ewigclich vnd hinu$^e$ber amen. Die iunckfaw Maria mit irem gu$^e$etigen sun gesegne vns.
PHilippus sant Ludwigs des ko$^e$nigs sun hat sich nach absterben seins vaters vnd bruders in affrica des ko$^e$nigclichen regiments vnderfangen vnd.xv.iar geregirt vnd was in heilligkeit des lebens seinem vater fast gleich. vnd fluhe vor der pestilentz auß affrica in welsche land vnd stellet zwischen den Genuesern vnd venedigern frid auff fu$^e$nff iar. vnd vbet anhayms vnd außerhalb vmb cristenlichs glawbens willen vil lo$^e$blicher werck der gu$^e$etihkeit. Vnd sunderlich hat er sannt Marie magdalene leichnam zu Massilia mit einem zierlichen grad vnnd gro$^e$ßern capellen gezieret. vnd ir hawbt besunder in einem schreinlein verschloßen.
* ↑ 196 Jahre bis 1454 n. Chr.
* ↑ 1274 n. Chr.
* ↑ 1323 n. Chr.